Wetsontwerp vir huiswerkers steeds nie ondertekenVan links: Keitumetse Fatima Moutlaotse van die Black Woman Caucus, Pinky Mashiane van UDWOSA, Chriscy Blouws van Women’s Legal Centre en Nokuthula Sihlangu van die Vergoedingsfonds (Foto: Chris Gilili, GroundUp) Deur Chris Gilili, GroundUp Huiswerkers doen ŉ hernieude beroep op pres. Cyril Ramaphosa om die wetsontwerp op vergoeding vir huiswerkers te onderteken nadat dit meer as twee maande gelede aan die president gestuur is. Huiswerkers het hul misnoeë met die sloer van die wetsontwerp te kenne gegee tydens ŉ gesprek in Johannesburg tussen werkers, vakbonde en regeringsverteenwoordigers oor kwessies wat dié werkers regstreeks raak. “Ons offer alles op om seker te maak die huise van ons werkgewers is netjies en skoon, maar niemand gee vir ons om nie,” het Eunice Dladla van die Suid-Afrikaanse Huis- en Dienswerkersvakbond (Sadsawu) tydens die gesprek gesê. Die Konstitusionele Hof het in November 2020 ŉ artikel van die Wet op Vergoeding vir Beroepsbeserings en -siektes (COIDA) ongeldig verklaar. Dié artikel het huiswerkers wat in private huishoudings werk, uitgesluit om vergoeding vir werkplekbeserings te eis. Die wysigingswetsontwerp wat hierdie hofbevel regstel, is in September vanjaar aan die president gestuur, maar is nog nie onderteken nie. Pinky Mashiane, president van United Domestic Workers of South Africa (UDWOSA), sê daar is die afgelope twee jaar minder as tien van hierdie eise van huiswerkers verwerk. Sy sê huiswerkers is ook huiwerig om hul beserings aan te meld weens vrees vir intimidasie of ontslag. “Die arbeidsdepartement moet meer doen om werkgewers en huiswerkers op te voed, want baie weet nie van die Konstitusionele Hof se uitspraak nie,” sê Mashiane. “Die arbeidsdepartement maak dit baie moeilik vir huiswerkers om eise in te dien en uit die fonds voordeel te trek. Hulle sê die eisvorms moet deur werkgewers voltooi word.” Sy sê werkgewers sal huiswerkers soms na hul eie dokters vir behandeling neem, wat mediese verslae sal skryf wat die werkgewers behaag, in plaas van akkurate mediese verslae wat die beseerde werker sal help om aan te meld en van die fonds te eis.